**Sajtóanyag**

**Önkéntes orvosok Erdélyben**

**2018. május 6-11-ig ismét Erdélyben vizsgálnak a Nemzetközi Gyermekmentő Szolgálat (NGYSZ) önkéntes orvosai**

Május 6-tól újra megkezdi munkáját a Nemzetközi Gyermekmentő Szolgálat önkéntes orvos-csoportja, melynek tagjai évente kétszer utaznak a romániai Hargita megyébe, ahol a megyei kórházban, iskolákban, óvodákban és egyéb gyermekintézményekben szűrik, vizsgálják és gyógykezelik a rászoruló gyermekeket. Az intézményeket gyógyszerekkel, gyógyászati segédeszközökkel, illetve szakmai továbbképzéssel is segítik.

2017-ben a szervezet önkéntesei a két út során közel 12 000 vizsgálatot végeztek. A szűrővizsgálatok eredményeképp 58 gyermek esetében javasoltak magyarországi kivizsgálást, gyógykezelést vagy műtétet, és 40 gyermek jutott ingyenesen szemüveghez, melyek elkészíttetését a családok nehéz anyagi helyzete miatt a Szolgálat magára vállalta, több mint 1 210 000 Ft értékben. Az NGYSZ gyermek-neurológusa ezen túlmenően folyamatosan támogatja munkájával a szervezet által felújított Csíkszentmártoni Korai Fejlesztő Központot.

Idén májusban 30 orvos és egészségügyi szakember vesz részt a gyógyító körúton, akik Székelyudvarhelyre, Csíkszenttamásra, Bögözre Csíkszentkirályra, Gyimesbükkre, Rugonfalvára, Csíkszépvízre, Nagygalambfalvára, Csíkszentmihályba, Siménfalvára, Csíkszentmártonba, Csíkdelnére, Csíkpálfalvára, Kobátfalvára, és Csíkszeredába látogatnak el.

Az orvos-csoportban csecsemő- és gyermekgyógyászok, gyermek fül-orr-gégészek, gyermek-szemész, szülész-nőgyógyászok, gyermek-urológus, aneszteziológus, ortopéd műszerész, pedoaudiológus, hallásakusztikusok, gyógypedagógus, diplomás ápolók, egészségnevelő, mentőápolók és szakorvosjelöltek vesznek részt.

A Nemzetközi Gyermekmentő Szolgálat nőgyógyászati szűrőkamionja is csatlakozik az egyhetes körúthoz. A mobil rendelőben dolgozó orvosok szűréseket, vizsgálatokat végeznek és tanácsadást tartanak. 2017-ben közel 750 nőgyógyászati szűrést végeztek.

Ebből hat megvizsgált esetben derült fény súlyos elváltozásra/betegségre, ahol esetlegesen műtéti beavatkozásra volt szükség, 30 esetben gyógykezelésre, 125 esetben gyógyszeres terápiára volt szükség. Mindez mutatja, milyen fontos a megelőzés, vagyis a rendszeres szűrővizsgálat. A szükséges műtéteket, gyógykezeléseket a csíkszeredai és a székelyudvarhelyi kollégák végzik el, akikkel jó szakmai kapcsolatot ápol a Szolgálat.

A nőgyógyászati szűrőkamion fenntartását a Waberer’s Nyrt. biztosítja, ők végzik a műszaki karbantartást, szervízelést is.

Az orvos-csoport látogatásával egy időben idén is sor kerül a hagyományos Buzánszky Jenő Erdélyi Focikupára Csíkszentdomokoson, május 10-11-én, melyet a korábbi években a legendás Aranycsapat utolsó élő tagja, a Gyermekmentő Szolgálat Sport Bizottságának egykori elnöke, Buzánszky Jenő vezetett. Halála után az ő tiszteletére a sporteseményt Buzánszky Jenő Erdélyi Focikupának nevezték el. A korábbi évekhez hasonlóan a győztes csapatokat a Gyermekmentő Szolgálat vendégül látja a Budapest Főváros Önkormányzatával közösen szervezett budapesti Városligeti Gyermeknapon.

A Gyermekmentő Szolgálat útját idén is segíti az OTP Bank, amely 1994 óta az NGYSZ főtámogatója. Kiemelten támogatja a Gyermekmentő Szolgálat egészségügyi programját, így a májusi erdélyi orvosi körúthoz is ingyenesen biztosít két kisbuszt, egy kisteherautót és gépkocsivezetőket. A Buzánszky Jenő Erdélyi Focikupa nyertes csapatainak ajándék labdákat ajánl fel.

A magyarországi gyakorlathoz hasonlóan a romániai OTP bankfiókokban is adományládákat helyeztek ki, az ezen keresztül befolyt összeg az NGYSZ Romániai Egyesület munkáját segíti.

Az idei erdélyi úthoz a Mercedes-Benz Hungária Kft. ismét gépjárműveket bocsát rendelkezésre támogatásként.

Budapest, 2018. május 4.

|  |  |
| --- | --- |
| Molnár Márta irodavezető +36 70 70-80-570  | Pethő ZsófiaNemzetközi Gyermekmentő Szolgálat telefon: +36 1 475 7027 mobil: +36 30 436 3767, 70 7080 571 e-mail: petho@gyermekmento.hu |

**Az orvos-csoport tervezett programja:**

**Május 6. (vasárnap):**

**14:00 órától:** gyermekgyógyászati, fül-orr-gégészeti, audiológiai, urológiai vizsgálatok gyermekek számára Székelyudvarhelyen, a Cérnagyári Napköziben – kizárólag előjegyzés alapján

**Május 7. (hétfő):**

**Egész nap**: szemészeti szűrés Csíkszeredában kizárólag a Csíkban tanuló moldvai csángó gyerekek számára

**Délelőtt:** gyermekgyógyászati szűrés Csíkszeredában kizárólag a Csíkban tanuló moldvai csángó gyerekek számára

**Egész nap:** gyermekgyógyászati szűrés Csíkszenttamáson kizárólag a Bálint Vilmos Általános Iskola tanulói számára

**Egész nap:** gyermekgyógyászati szűrés Bögözön kizárólag a Bögözi Általános Iskola tanulói számára

**Egész nap:** fül-orr-gégészeti és audiológiai szűrés Csíkszeredában a Csíkban tanuló moldvai csángó gyerekek számára

**Egész nap:** fül-orr-gégészeti és audiológiai szűrésCsíkszentmihályon kizárólag az Arany János Általános Iskola tanulói számára

**Egész nap:** nőgyógyászati szűrés a Nemzetközi Gyermekmentő Szolgálat nőgyógyászati szűrőkamionjában Csíkszentmártonban, a Korai Fejlesztő Központ területén

**Május 8. (kedd):**

**Egész nap:** szemészeti szűrés a Poliklinikán, Ferencz-Hanke Judit rendelőjében – AZ ELŐJEGYZÉS BETELT!

**Délelőtt**: gyermekgyógyászati szűrés Csíkszenttamáson kizárólag a Bálint Vilmos Általános Iskolatanulói számára

**Délután:** gyermekgyógyászati szűrés Gyimesbükkön kizárólag a moldvai csángó gyerekek részére

**Egész nap:** gyermekgyógyászati szűrés Bögözön kizárólag a Bögözi Általános Iskola tanulói számára

**Egész nap:** fül-orr-gégészeti és audiológiai szűrés Csíkszentkirályon kizárólag a Vitos Mózes Általános Iskola tanulói számára

**Egész nap:** fül-orr-gégészeti szűrés Csíkszentmihályon kizárólag az Arany János Általános Iskola tanulói számára

**Délután:** fül-orr-gégészeti és audiológiai szűrés Gyimesbükkön kizárólag a moldvai csángó gyerekek számára

**Egész nap:** nőgyógyászati szűrés a Nemzetközi Gyermekmentő Szolgálat nőgyógyászati szűrőkamionjában Csíkszentmártonban, a Korai Fejlesztő Központ területén

**Május 9. (szerda)**

**Egész nap:** szemészeti vizsgálat Csíkszentmiklóson kizárólag a Nyírő József Általános Iskola tanulói számára

**Egész nap**: gyermekgyógyászati szűrés Rugonfalván kizárólag a Makkai András Általános Iskola (Siménfalva) tanulói számára

**Egész nap:** gyermekgyógyászati szűrés Nagygalambfalván kizárólag a Nagygalambfalvi Általános Iskola tanulói számára

**Egész nap**: fül-orr-gégészeti és audiológiai szűrővizsgálatok Csíkszentkirályon kizárólag a Vitos Mózes Általános Iskola tanulói számára

**Egész nap:** fül-orr-gégészeti szűrővizsgálatok Csíkszépvízen kizárólag a Nyírő József Általános Iskola tanulói számára

**Délelőtt:** nőgyógyászati szűrés a Nemzetközi Gyermekmentő Szolgálat nőgyógyászati szűrőkamionjában Csíkszentmártonban, a Korai Fejlesztő Központ területén

**Május 10. (csütörtök)**

**Egész nap:** szemészeti vizsgálat Csíkszentmiklóson kizárólag a Nyírő József Általános Iskola tanulói számára

**Egész nap**: gyermekgyógyászati szűrés Siménfalván kizárólag a Marosi Gergely Általános Iskola tanulói számára

**Egész nap**: gyermekgyógyászati szűrés Kobátfalván kizárólag a Gálfi Sándor Általános Iskola tanulói számára

**Egész nap**: fül-orr-gégészeti és audiológiai szűrővizsgálatok Csíkszentkirályban kizárólag a Vitos Mózes Általános Iskola tanulói számára

**Egész nap:** fül-orr-gégészeti szűrővizsgálatok Csíkszépvízen kizárólag a Nyírő József Általános Iskola tanulói számára

**Egész nap:** nőgyógyászati szűrés a Nemzetközi Gyermekmentő Szolgálat nőgyógyászati szűrőkamionjában Csíkszentmártonban, a Korai Fejlesztő Központ területén

**Egész nap:** Buzánszky Jenő Erdélyi Focikupa Csíkszentdomokoson, a sportpályán

**Május 11. (péntek)**

**14:00 óráig:** szemészeti vizsgálat Csíkszentmiklóson kizárólag a Nyírő József Általános Iskola tanulói számára

**14:00 óráig**: gyermekgyógyászati szűrés Csíkdelnén kizárólag a Csíkpálfalvi Márton Ferenc Általános Iskola tanulói számára

**14:00 óráig t:** gyermekgyógyászati szűrés Csíkpálfalván kizárólag a Márton Ferenc Általános Iskola tanulói számára

**12.00 óráig:** nőgyógyászati szűrés a Nemzetközi Gyermekmentő Szolgálat nőgyógyászati szűrőkamionjában Csíkszentmártonban, a Korai Fejlesztő Központ területén

**14:00 óráig:** fül-orr-gégészeti vizsgálatok gyermekek részére Csíkszentkirályon a Vitos Mózes Általános Iskolában

**Kb. 14.00 óráig:** gyermekgyógyászati vizsgálatok a Hargita megyei Sürgősségi Kórház Gyermekosztályán

**Kb. 14.00 óráig**: fül-orr gégészeti vizsgálatok a Hargita megyei Sürgősségi Kórház Fül-orr-gégészeti Osztályán

**Kb. 14:00 óráig:** Buzánszky Jenő Erdélyi Focikupa, eredményhirdetés kb. 13.30 órakor.